Eich hawl i gael gwybod os yw'ch data personol yn cael ei ddefnyddio | ICO
Mae'n rhaid i sefydliad roi gwybod ichi os yw'n defnyddio'ch data personol. Dylai ddarparu gwybodaeth fanwl am y canlynol:
Pam mae'n defnyddio'ch data.
Pa fath(au) o ddata y mae'n eu defnyddio.
Pa mor hir y caiff eich data ei gadw.
Os yw'n mynd i drosglwyddo'ch data i drydydd partïon, enwau neu gategorïau'r derbynwyr, a'r rhesymau dros ei drosglwyddo.
Os yw'n mynd i drosglwyddo'r data dros y môr, gwybodaeth sy'n cynnwys y wlad dan sylw a beth fydd yn cael ei wneud â'r data.
Eich hawliau gwybodaeth.
O ble mae'r data'n dod.
Os yw'n defnyddio'r data mewn proffilio (math o brosesu awtomataidd lle defnyddir eich data personol i ddadansoddi neu ragfynegi pethau fel eich perfformiad yn y gwaith, eich sefyllfa economaidd, eich iechyd, eich dewisiadau a'ch diddordebau personol).
Sut i gysylltu â'r sefydliad.
Eich hawl i gwyno i'r ICO.
Yr enw ar hyn yw 'gwybodaeth am breifatrwydd'.
Dylai'r sefydliad roi gwybodaeth am breifatrwydd i chi ar yr adeg y mae'n casglu eich data. Os yw'n cael eich data o ffynhonnell arall, dylai ddarparu gwybodaeth am breifatrwydd o fewn un mis. Gall wneud hynny ar ffurf hysbysiad preifatrwydd.
Yr enw ar hyn yw eich 'hawl i gael gwybodaeth'.
Pryd mae sefydliad yn cael peidio â rhoi gwybod ichi am ei weithgareddau?
Yn gyffredinol, mae'n rhaid i sefydliadau roi gwybodaeth am breifatrwydd i chi, ond o dan rai amgylchiadau does dim rhaid iddyn nhw. Mae'r rhain yn cynnwys:
pan fo'r wybodaeth am breifatrwydd gennych eisoes ac nad oes dim wedi newid
pan fo'n amhosibl rhoi'r wybodaeth am breifatrwydd i chi neu pan fyddai angen "ymdrech anghymesur", neu
pan fyddai rhoi'r wybodaeth am breifatrwydd ichi yn golygu ei bod yn amhosibl defnyddio'ch data neu pan fyddai hynny'n gwneud niwed difrifol i'r rhesymau dros ei ddefnyddio.